
שינויים בתקציב לשנת 2010

היו"ר משה גפני:

אני פותח את ישיבת ועדת הכספים. על סדר היום שינויים בתקציב לשנת 2010.

פנייה מספר 135

צחי דוד:

פנייה זו נועדה לביצוע שינויים פנימיים בתקציב משרד ראש הממשלה בהתאם לסדרי העדיפויות הפנימיים של המשרד.

היו"ר משה גפני:

אנחנו מצביעים.

ה צ ב ע ה

נמנע – 1

פנייה מספר 135 – אושרה

היו"ר משה גפני:

אני נמנע.

פנייה מספר 444 – משרד החוץ

צחי דוד:

גם כאן מדובר בשינויים פנימיים בתקציב המשרד, בעיקר בעקבות השינויים שחלו בשער החליפין מול הדולר, וגם על מנת לבצע צמצום של תקנות לסייע בגמישות פעילות המשרד.


חיים אורון:

כתוב כאן שזאת פנייה שנועדה לבצע שינויים פנימיים בהתאם לסדרי העדיפויות של המשרד. היות וכאן זאת הכנסת, סדר העדיפות הראשי שצריך להיות במשרד הזה הוא להעיף את השר. אל תגיב. השר הזה הוא שור מועד. אני חושב שאז תהיה לשכה פנויה ואת הכסף נחסוך בגלל שלא יהיה שר חוץ – אני גם רואה שהוא נוסע הרבה למולדובה וחזרה כי בכל העולם לא מקבלים אותו וכאשר באים לכאן שני שרי חוץ, שם לא מקבלים, הוא עושה להם ביזיון, הוא נוזף בהם, בבוקר הוא מתנצל בפניהם אבל בסיעה שלו הוא בא ומלכלכך אותם שוב. הוא שר החוץ שלך, גפני, אם אתה לא יודע. אתה לא מתבייש?

היו"ר משה גפני:

לכן יש הפחתה בייצוג המדינה בחוץ לארץ.

חיים אורון:

כי לא צריך אותו. הוא עושה את הנזקים גם כאן.

היו"ר משה גפני:

הבנתי. רבותיי, לאחר הנאום המרתק של חבר הכנסת חיים אורון, אנחנו מצביעים על אישור הפנייה.

ה צ ב ע ה

נגד - 2

פנייה מספר 444 – אושרה ברוב קולות

שי חרמש:
שהליכוד ידע שבקול שלי העבירו את הפנייה.

ציון פיניאן:

לא. אנחנו ארבעה.

שי חרמש:

אני מבקש רביזיה.

היו"ר משה גפני:

אתה מבקש רביזיה?

שי חרמש:

כן.

היו"ר משה גפני:

אנחנו מצביעים על הרביזיה של חבר הכנסת חרמש.

ה צ ב ע ה

הרביזיה לא התקבלה


אם התוצאה היא תיקו, אין רביזיה. אם קודם היה תיקו, ההעברה לא הייתה עוברת.

פנייה מספר 445 –
אורי גבע:


הפנייה נוגעת ללשכת הפרסום הממשלתית ונועדה לאפשר ללשכה להרחיב את פעילותה בסך של כ-53 מיליוני שקלים וזאת בהתאם לביצוע בפועל. לשכת הפרסום הממשלתית היא מפעל עסקי ותקציבה נבנה אך ורק על הכנסה מותנית בהוצאה ממשרדי הממשלה בהתאם לחוק ובהתאם לקמפיינים שמוציאים המשרדים. הלשכה כבר התחייבה מול משרדי פרסום ואנחנו מאשרים לה לבצע את פעילותה.

שלי יחימוביץ:

אני חושבת שמבית היוצר של הלשכה יוצאים פרסומים קלוקלים כמו למשל התשדיר על הרפורמה בבנייה שאין קשר בינו לבין המציאות. אני מציעה שלא ניתן את ידינו למימון התשדירים האלה. או התשדיר המגוחך על העובדים הזרים שנועד להסיט נגדם בלי שום טעם ובלי שום סיבה. מה הייתה מטרת התשדיר הזה? לגרום לציבור לשנוא את העובדים הזרים?

היו"ר משה גפני:

שי, אתה מקבל את עמדתה?

שי חרמש:

כן. קודם טעיתי, אבל מודה ועוזב ירוחם.

היו"ר משה גפני:

אנחנו שלושה מול שלושה.

אנחנו מצביעים על הפנייה.

ציון פיניאן:

אני מבקש התייעצות סיעתית.

חיים אורון:

דקה.

היו"ר משה גפני:

על זה אני מחליט.

חיים אורון:

על הכל אני מבקש התייעצות סיעתית.

היו"ר משה גפני:

לא, ג'ומס, זה לא כאן.

חיים אורון:

אין דבר כזה.

היו"ר משה גפני:

זה לא פייר. 

חיים אורון:

תן לנו להפיל את זה ותביא אנשים לעבודה.

שלי יחימוביץ:

נכון.

ציון פיניאן:

אני אהיה אתך בנושאים הבאים. תפיל אותם.

חיים אורון:

פעם אחת תבואו לעבוד.

היו"ר משה גפני:

ציון, נשתעשע גם אנחנו קצת.


אנחנו מצביעים על הפנייה.

ה צ ב ע ה

נגד - 3

פנייה מספר 445 – לא עברה

פנייה מספר 467 –
מאיר בינג:

הפנייה נועדה לתגבר את תקציב המשרד לביטחון פנים ב-12 מיליון שקלים, בהוצאה מותנית בהכנסה. זה עניין טכני של שינוי של הרישום של העמלות של בנק הדואר. את הקנסות למשטרה, בין השאר, ניתן לשלם גם באינטרנט וגם בבנק הדואר. בבנק הדואר יש עמלה שהבנק גובה והחשב הכללי שינה את הנהלים לפיהם רושמים את העמלה. יש כאן משהו טכני ולא משהו מהותי.

היו"ר משה גפני:

עבור מה הכסף?

מאיר בינג:

אם אתם רוצים את ההסבר הטכני, אני אסביר אותו.

שלי יחימוביץ:

זה לא משהו חדש.

מאיר בינג:

לא, זה לא חדש. בנק הדואר גובה כסף ויש סכום מסוים לעמלה. הכספים האלה הולכים לאוצר המדינה והורידו אותם ישירות. אמרו כרגע שהגוף שאליו משלמים לכאורה את הכסף – זה דוח המשטרה – יצטרך לשלם לבנק הדואר את הכסף.

היו"ר משה גפני:

מעסיקים שם חברת כוח אדם במשרד לביטחון פנים? מתכנתים ואחרים?

מאיר בינג:

עובדי ענ"א מועסקים הרבה פעמים במיקור חוץ במשרדי הממשלה. אני לא יודע לומר לך תשובה מדויקת.

היו"ר משה גפני:

במקרה הזה, מי עושה את זה?

מאיר בינג:

כאן זה לא קשור. כאן זאת חברת הדואר. אין כאן שום דבר מיוחד אלא זה שינוי רישום טכני בלבד, חשבונאי. בפנייה הזאת אין שום דבר.

היו"ר משה גפני:

אתה לא יודע לענות לי על השאלה.

חיים אורון:

תעביר את זה. 

היו"ר משה גפני:

אנחנו מצביעים.

ה צ ב ע ה

פנייה מספר 467 – אושרה פה אחד

פנייה מספר 501 – משרד הבינוי והשיכון

צחי דוד:

זה מרכז למיפוי ישראל. זה נועד להגדיל את הכנסות המרכז לאור גידול בהכנסותיו ממכירת מוצרים. המרכז מוכר שירותי מיפוי, GPS, מידע לחברות שמבקשות לקבל  את השירותים הללו.

היו"ר משה גפני:

אנחנו מצביעים.

ה צ ב ע ה

פנייה מספר 501 – אושרה פה אחד

פנייה מספר 509 –
דניאלה גרא:

הפנייה נועדה לתקצב סך של 10 מיליון שקלים בתקציב החטיבה להתיישבות עבור מענקי תשתית, רכישת יבילים במרחבי הגליל והנגב והגולן.

היו"ר משה גפני:

אנחנו מצביעים.

ה צ ב ע ה

פנייה מספר 509 – אושרה פה אחד

פניות מספר 510 עד 511 –
חיים אורון:

תעבירו את זה. הם צריכים את הכסף.

היו"ר משה גפני:

אין רפרנט.

חיים אורון:

זאת  העברה מסילבן שלום.

היו"ר משה גפני:

כשיחזור הרפרנט. נחזור לזה אחר כך.

שי חרמש:

גפני, יש כאן שני אנשים מההתיישבות שזה רלוונטי.

היו"ר משה גפני:


אחרי שקודם אתם מצביעים נגדי?

שי חרמש:

בתי קשישים להתיישבות.

היו"ר משה גפני:

פנייה מספר 513 –
מאיר בינג:

הפנייה נועדה לבצע שינויים בתקציב המשרד לביטחון פנים כאשר הנושא המרכזי הוא תגבור מערך חיקורי הדין במשטרה. חיקורי הדין הוא מערך שבעקבות הכניסה ל-OECD היה צריך יותר לתת אפשרות לבצע חיקורים לגבי בקשות מחוץ לארץ.

היו"ר משה גפני:

מה זה כוח אדם?

מאיר בינג:

התקצוב של השוטרים. זה תקצוב של עוד כמה שוטרים למי שמטפל בחיקורי הדין.

היו"ר משה גפני:

אנחנו מצביעים.

ה צ ב ע ה

פנייה מספר 513 – אושרה פה אחד

פניות מספר 517 ו-518 –
מאיר בינג:

שוב, אלה שינויים בתקציב המשרד לביטחון פנים. יש כאן שינויים פנימיים בתקציב השכר ובנוסף יש כאן כמה דברים כמו תקצוב של 50 מיליון שקלים בהרשאה להתחייב למערכת הקשר הדיגיטלי. המשטרה עברה ממערכת קשר אנלוגית למערכת קשר דיגיטלית. הכסף הזה מיועד להתקשרות לציוד קצה, כך שהם יוכלו לקנות את ציוד הקצה לשימוש במערכת הקשר החדשה.

היו"ר משה גפני:

יש עוד העברות של המשרד לביטחון פנים? אני רואה הרבה העברות.

אמנון כהן:

זה משרד שעובד עבור הציבור.

היו"ר משה גפני:

אנחנו מצביעים.

ה צ ב ע ה

פניות מספר 517 ו-518 – אושרו פה אחד

פנייה מספר 520 – תגמולים לנכים

חיים אורון:

בסדר. 16 אלף שקלים.

אורי אריאל:


ל-16 אלף שקלים צריך אישור?

היו"ר משה גפני:

יש מישהו שיסביר את הפנייה? אין.

צחי דוד:

אפשר לחזור ל-510 ול-511? היה לי מספר לא נכון.

היו"ר משה גפני:

בסדר. עוד מעט. בינתיים שיבוא מישהו לגבי התגמולים לנכים.

פנייה מספר 525 – משרד התעשייה, המסחר והתעסוקה


אין רפרנט.

פניות מספר 528 ו-529 –
אנסטסיה סורקינה:

הפנייה נועדה לתקצב מרחבי ביטחון של רכזי ביטחון בישובים בהתאם לתוכנית המשותפת שלך משרד האוצר, משרד הפנים, משרד הביטחון. השתתפות של 500 אלף שקלים.

אורי אריאל:


היושב ראש, אתה יכול לשאול את השאלה הקבועה שלך, מה עם מיגון הרכבים לתלמידים שהאוצר ומשרד ראש הממשלה היו צריכים לתת תשובה?

היו"ר משה גפני:

מיגון הניוד?

אורי אריאל:


כן. אני רואה שיש כאן כסף למיגון.

היו"ר משה גפני:

השאלה תישאל, אבל זה לא קשור לזה.

אנחנו מצביעים.

ה צ ב ע ה

פניות מספר 528 ו-529 – אושרו פה אחד

פניות מספר 530 עד 533 -

נעם שטרן:

הפנייה נועדה להעברה של 9.7 מיליון שקלים ממשרד ראש הממשלה למשרד התעשייה, המסחר והתעסוקה, בהתאם לסיכום בין המשרדים עבור פרוייקטים שונים למגזר המיעוטים, ביניהם פיתוח אזורי תעשייה ושילוב רשויות מיעוטים במינהלות אזורי תעשייה, עידוד יזמות בעסקים קטנים, עידוד יצוא, פרוייקט שוברים להשמת אקדמאים והכשרות.

שי חרמש:

זה הכל מהרזרבה?

נעם שטרן:

הכל מתקציב הרשות לפיתוח כלכלי במשרד ראש הממשלה.

היו"ר משה גפני:

למה אני כל הזמן מקבל תלונות על כך שהמשרד לא מעביר את כל הנושאים האלה של הכשרה מקצועית, של עידוד תעסוקה וכי הכל תקוע? למה אני מקבל פניות כאלה.

נעם שטרן:

אני לא מטפל בנושא של תעסוקה, כך שאני לא יודע.

היו"ר משה גפני:

אבל אתה מבקש את זה. אתה מבקש שנעביר את זה להכשרה מקצועית, לעידוד עסקים קטנים, לפרוייקטים שונים לטובת מגזר המיעוטים. כולם אומרים לי שהכל תקוע.

איימן סואף:

הפרוייקטים האלה הם פרוייקטים שאנחנו עובדים עליהם בחצי השנה האחרונה.

היו"ר משה גפני:

מי מעביר את הכסף?

איימן סואף:

אני מעביר מהתקציב של הרשות לפיתוח כלכלי במשרד ראש הממשלה לטובת משרד התעשייה עבור פרוייקטים שונים במשרד התעשייה. חלק מהפרוייקטים למשל הם שוברים להשמת אקדמאים. 

היו"ר משה גפני:

אבל למה כל הזמן מתלוננים על כך שמשרד התעשייה לא מעביר? 

חיים אורון:

זה לא הקטע שלו.

היו"ר משה גפני:

אם כן, שיבוא מי שזה כן הקטע שלו.

איימן סואף:

אדוני היושב ראש, אנחנו בפרוייקטים שלנו מאוד מתקדמים ואנחנו גם מבצעים עבודות בשטח.

היו"ר משה גפני:

אתה תוכל לבדוק במשרד התעשייה ולחזור אלי עם תשובה לשאלה למה אני כל הזמן מקבל פניות על כך שהפרוייקטים האלה תקועים?

איימן סואף:

בנושא של הכשרה מקצועית?

היו"ר משה גפני:

הכשרה מקצועית, עידוד היזמות, עידוד התעסוקה, מגזרי המיעוטים וכולי.

איימן סואף:

כן, בשמחה רבה.

היו"ר משה גפני:

אומרים לי שהכל תקוע.

איימן סואף:

אני אברר את זה ואחזור אליך.

היו"ר משה גפני:

בסדר. אנחנו מצביעים.

ה צ ב ע ה

פניות מספר 530 עד 533 – אושרו פה אחד

פניות מספר 534 – שמירת הניקיון, 200 מיליון שקלים

יוגב גרדוס:

מדובר ב-200 מיליון שקלים בהרשאה להתחייב לשם התקשרות תלת שנתית עם רשויות מיקוד שנכנסות לתהליך הפרדת פסולת במקור במסגרת קול קורא שהופץ לרשויות על ידי השלטון המקומי. לא מדובר במזומן.

חיים אורון:

לפי מה נקבעו הרשויות?

יוגב גרדוס:

הופץ קול קורא לרשויות המקומיות על ידי השלטון המקומי, דרך המשרד להגנת הסביבה. לקול הקורא ניגשים ויש שם קריטריונים, בהתאם לקצב. אפשר לומר שזה סכום ראשוני לשלוש שנים לפיילוט של הפרוייקט.

חיים אורון:

השאלה אם יש יותר בקשות.

יוגב גרדוס:

לא הסתיים הזמן להגשת הבקשות.

חיים אורון:

אם יהיו בקשות נוספות, התוכנית תגדל?

יוגב גרדוס:

אני מאמין שכן. המטרה היא להכניס את כל הרשויות המקומיות.

היו"ר משה גפני:

אנחנו מצביעים.

ה צ ב ע ה

פנייה מספר 534 – אושרה פה אחד

פנייה מספר 536 – משרד הרווחה

רבקה לויפר:

שינויים פנימיים במשרד הרווחה, בעיקר לצורך תקצוב שירותי תרגום לחירשים, נכים קשים, ועדות לאוטיסטים, לשכות רווחה.

היו"ר משה גפני:


אנחנו מצביעים.

ה צ ב ע ה

פנייה מספר 536 – אושרה פה אחד

פנייה מספר 524 – משרד התחבורה

צחי דוד:

הפנייה נועדה לבצע התאמות בתקציב המשרד על מנת להתאים את מסגרת התקציב לביצוע בפועל. הפנייה מעבירה כסף לתחבורה הציבורית, לעבודות תכנון התחבורה ושיפור השירות. המקור להעברה הוא פרוייקטים שנמצאים כרגע בקצב יותר איטי. 

היו"ר משה גפני:

אנחנו מצביעים.

ה צ ב ע ה

פנייה מספר 524 – אושרה פה אחד

פנייה מספר 535 -

יוגב גרדוס:

הפנייה נועדה לתקצוב עבור רשות השידור.

היו"ר משה גפני:

הסכם קואליציוני עם ישראל ביתנו.

יוגב גרדוס:

בדיוק.

חיים אורון:

אני, כמי שזה חל עליו, לא מוכן לקבל כסף מישראל ביתנו. אני רוצה לקבל כסף מהמדינה.

היו"ר משה גפני:

אז מה לעשות עכשיו?

חיים אורון:

להפיל את זה. זאת שערורייה.

היו"ר משה גפני:

הסכם קואליציוני אני לא יכול להפיל. אתה צודק במאה אחוזים.

חיים אורון:

זאת שערורייה. אין גבול לבושה. עוד מעט מישהו יפרסם שקיבלו את הפטור מהאגרה לטלוויזיה בגלל ישראל ביתנו. הרי הציבור לא מבין מה קורה כאן ומחר עוד מישהו יכתוב שסידרו להם את זה.

היו"ר משה גפני:

הוא מעלה טענה נכונה. האמת היא שגם אתם אומרים את זה וגם אנחנו אומרים את זה, אבל זה לא עובד כך. הוא אומר שהוא רוצה לקבל פטור מאגרה מהמדינה ולא בגלל הסכם קואליציוני ולא חשוב עם איזו מפלגה. שהמדינה תעשה את זה. הוא אומר שזה דבר חשוב, בבקשה, שהמדינה תעשה.

אברהם מיכאלי:

אבל אם המדינה לא עושה?

היו"ר משה גפני:

לשם כך יש את ישראל ביתנו. כמה מנדטים יש לכם בסקרים הבוקר? תעשו עוד כמה דברים רעים, יהיו לכם עוד מנדטים.


אנחנו מצביעים.

ה צ ב ע ה

נגד – 2

נמנע – 1

פנייה מספר 535 - אושרה

שלי יחימוביץ:

אני נמנעת.

היו"ר משה גפני:
פניות מספר 537 ו-538 –
צחי דוד:

הפנייה נועדה לתקצב את משרד השיכון ב-90 מיליון שקלים בהרשאה להתחייב, עקב גידול בפעילות הפיתוח והתכנון, וכן להעביר 16 מיליון שקלים למטרות הבאות: 5 מיליון שקלים לפרוייקט מתיחת פנים לדירות שאינן בדיור הציבורי, 6 מיליון שקלים לשיקום שכונות ו-5 מיליון שקלים נוספים לשיקום תשתיות במרכז ירושלים בהתאם להחלטת הממשלה.

שלי יחימוביץ:

לפי איזה הסכם קואליציוני?

שי חרמש:

לא הבנתי מה זה ה-90 מיליון.

צחי דוד:

90 מיליון, זה גידול בפעילות הפיתוח של המשרד. שיווקי מינהל מקרקעי ישראל שהמשרד מתכנן. המימון הוא בהכנסות משיווק.

חיים אורון:

תראו כמה אנשים הגיעו לכאן.

היו"ר משה גפני:

אנחנו מצביעים.

ה צ ב ע ה

פניות מספר 537 ו-538 – אושרו פה אחד

פניות מספר 542 עד 545 – משרד הבינוי והשיכון

צחי דוד:

שינויים בתקציב. הפנייה נועדה לבצע שינויים בתקציב הרגיל של המשרד - העברת 4 מיליון שקלים לטובת תוכנית החומש ליוצאי אתיופיה, חצי מיליון שקלים לקהילות מחוללות שינוי בשיקום שכונות חברתי, וכן שינויים פנימיים.

היו"ר משה גפני:

זה לא הסכם קואליציוני.

צחי דוד:

לא. זאת החלטת ממשלה.

חיים אורון:

בתוך הסיפור הזה יש 25 תקנים.

צחי דוד:

אני ארחיב לגבי זה. יש שני נושאים נוספים. הפנייה כן מתקצבת שלושה תקני כוח אדם לקליטת עובדים במגזר המיעוטים בהתאם להחלטות הממשלה בנושא ו-25 תקנים לרשות להסדרת התיישבות הבדואים שעברה לאחריות משרד השיכון לקראת הרחבת פעילותה.

שי חרמש:

זה שיכון או ברוורמן?

חיים אורון:

ברוורמן מסתכל על זה מבחוץ.

היו"ר משה גפני:

מה זה כוח האדם הזה?

צחי דוד:

כוח האדם מתייחס לשני נושאים:  המשרד מקבל שלושה תקנים נוספים בגין קליטת עובדים ממגזר המיעוטים בהתאם להחלטות ממשלה והנציבות בנושא.

היו"ר משה גפני:

מה עושים 25 האנשים האלה?

צחי דוד:

אלה שלושה אבל יש 25. לגבי ה-25, מדובר ברשות להסדרת התיישבות הבדואים בנגב. הרשות הייתה בעצם יחידה בתוך מינהל מקרקעי ישראל והיא עברה למשרד השיכון. לקראת סדרה של החלטות ממשלה שצפויות להתקבל בנושא הסדרת התיישבות הבדואים, הקמת ישובים, פשרות קרקע, יש צורך להרחיב את היחידה הזאת. היחידה היא יחידה מאוד מאוד קטנה. היום היא כוללת, כולל המינהלה, ארבעים אנשים ולכן יש צורך להרחיב אותה כרגע ב-25 אנשים נוספים.

חיים אורון:

היות שאני מכיר את הנושא הזה, ואני לא מתנגד, אני מתנגד לאופן בו הממשלה מתנהגת. לפני שבוע באו לכאן עם 200 מיליון שקלים. שאלתי מה בדיוק התוכנית ונאמר לי שעוד מגבשים אותה ויראו. עכשיו אתם באים עם 25. אני יודע, ואני מתאר לעצמי שגם אתה יודע, שלא התגבשה עוד החלטה איך זה עובד ומה עושים, ובעיקר מה הקריטריונים. כל הנושא הזה הוא שערורייה מתמשכת. 

היו"ר משה גפני:

רגע. אני שואל את הרפרנטים האם יהיה מישהו שיוכל להסביר את ה-16 אלף שקלים תגמולים לנכים? יהיה מישהו שיוכל להסביר את הפנייה?

חיים אורון:

בגלל זה אתה הולך לעצור את זה? תעביר את זה.


מקימים כאן מינהלת, כתב המינוי לא ברור, ועדת אודי פראוור עדיין לא סיימה, הממשלה עוד לא התכנסה. יש כבר תאריך לדיוני הממשלה?

צחי דוד:

יש צפי. אני לא יודע על תאריך.

חיים אורון:

יש צפי. הברוך הוא בשמים. מדובר בדוח גולדברג מלפני שלוש שנים שעכשיו בודקים איך ליישם אותו ובינתיים כל העסק משותק. זאת ההזדמנות שלנו לא להיות חותמת ולהעביר כסף אלא לומר למישהו שיש לו כתובת, שיבוא לכאן ויסביר מה הם הולכים לעשות עם הבדואים כי אחרת הם לא יבואו לכאן.

צחי דוד:

בהתייחס למה שאמרתי, אני אומר עוד משפט. המינהלת ברשות כבר עובדת.

חיים אורון:

אני מכיר אותה עשרים שנים. הבעיה היא לא זאת. אני רוצה שיבואו ויאמרו על איזה מדיניות הולכים לעשות את זה.

היו"ר משה גפני:

עכשיו תסביר לי, מעבר לשאלה של חבר הכנסת חיים אורון, למה אתם לוקחים כסף ממענקי השתתפות בשכר דירה.

חיים אורון:

זה בור.

צחי דוד:

לקראת סוף שנה זה פשוט תת ביצוע, נושאים שלפעמים תוקצבו בעודף ולכן עושים הסטות פנימיות. זה התקציב הרגיל. אלה לא מענקים לשכר דירה אלא זאת יחידת האכלוס של משרד השיכון, שזה המכרזים שלה וההתקשרויות שלה.

היו"ר משה גפני:

יש תת ביצוע במענקי השתתפות בשכר דירה?

צחי דוד:

זה לא מענקי השתתפות בשכר דירה. זאת היחידה שמטפלת. זה תקציב רגיל של המשרד ולא תקציב הסיוע. זה לא 42. זה תקציב למכרזים, לתשלום, ולא תקציב הסיוע.

היו"ר משה גפני:

בסדר. רבותיי, אנחנו מצביעים. אתה רוצה לעכב את זה?

חיים אורון:

אם אני קורא נכון את המספרים, זה לא הכסף. מה שמאשרים כאן עכשיו זה את התקן.

היו"ר משה גפני:

אז למה לעכב?

חיים אורון:

כי אני חושב שחובת הכנסת היא לשמוע מהמדינה מה היא מתכוונת לעשות בנושא הבדואים. כל זמן שזה עובר, לא צריך אותנו כאן. צריך לעזור לממשלה הדפוקה הזאת.

היו"ר משה גפני:

נעביר את זה ונזמין מישהו.

אנחנו מצביעים.

ה צ ב ע ה

פניות מספר 542 עד 545 – אושרו

פניות מספר 510 ו-511 –
אריאל לוין:

הפנייה נועדה לתקצב סיכום בין משרד הנגב והגליל לבין משרד השיכון, במסגרתו מתקצב משרד הנגב והגליל 30 מיליון שקלים לטובת פיתוח מוסדות ציבור, מגרשי ספורט, פרוייקט מיקוד מאמץ, שורה של נושאים שכולם יהיו בפריפריה.

היו"ר משה גפני:

כאן מתחיל להיות מעניין. לאן הולכים ה-30 מיליון שקלים? אני רואה 9 מיליון שקלים להשתתפות במימון הקמת מוסדות. אני לא כל כך מבין מה זה הדבר הזה.

שלי יחימוביץ:

ודברים אחרים אתה כן מבין?

היו"ר משה גפני:

יש דברים שאני משלה את עצמי שאני מבין.

חיים אורון:

להסביר לך גם את זה?

היו"ר משה גפני:

כן.

חיים אורון:

נתנו קופה לשר, קוראים לו סילבן שלום. הוא לא מבצע בעצמו.

היו"ר משה גפני:

את זה אני יודע.

חיים אורון:

הוא הולך לכל מיני מקומות ואומר שהוא יביא כסף. הוא מעביר עכשיו למשרד השיכון 30 מיליון שקלים.

היו"ר משה גפני:

מה משרד השיכון יעשה עם זה?

חיים אורון:

הוא נותן את זה. אני יודע על הסיפור הזה כי שני ראשי מועצות בסובב עזה אמרו לי שיש כאן כסף שממנו הם צריכים לקבל למבני ציבור אבל הוא תקוע. 

אריאל לוין:

אלה בעיקר מבני ציבור ופיתוח תשתיות. אני יכול לדבר על המהות ולא על הפוליטיקה.

היו"ר משה גפני:

אני בכלל לא עוסק בפוליטיקה.

חיים אורון:

רק במהות.

היו"ר משה גפני:

30 מיליון שקלים שאתם מקבלים, מה אתם הולכים לעשות עם זה? מה הייתם עושים בלי הסכום הזה?

אריאל לוין:

בלי זה היו עושים פחות.

היו"ר משה גפני:

מה אתם עושים עכשיו, שיש את הכסף, אם נאשר?

אריאל לוין:

השתתפות בבניית מתנ"ס ובכל מיני מוסדות ציבור בפריפריה. זה רק בפריפריה. אם זה בשדרות, אם זה בנתיבות, אם זה באופקים.

היו"ר משה גפני:

אני לא אעכב את זה. אני רואה שכולם רוצים להעביר את זה וגם אני רוצה להעביר את זה.

חיים אורון:

בקש רשימה.

היו"ר משה גפני:

נכון. אני מבקש לקבל בתוך שבוע פירוט מדויק. זאת אומרת, לא לומר בשדרות אלא לתת רשימה האומרת למה הולכים ה-30 מיליון שקלים.

אריאל לוין:

בסדר גמור.

חיים אורון:

בישיבה הקודמת ביקשתי לקבל רשימה לגבי ה-200 מיליון שקלים של הבדואים.

היו"ר משה גפני:

לא קיבלנו.

חיים אורון:

תזכירו להם.

אריאל לוין:

ביקשת מירון ביבי.

חיים אורון:

גם מהרפרנט שישב כאן.

אריאל לוין:

אריאל יוצר.

חיים אורון:

נכון.

היו"ר משה גפני:

אתה יכול לתת את הרשימה בתוך שבוע?

אריאל לוין:

בתוך יום אני אעביר רשימה.

צחי דוד:

יש סיכום מסודר בין המשרדים שמגדיר את הפרוייקטים אחד לאחד.

היו"ר משה גפני:

בסדר. אני רוצה לראות את הרשימה. זה מאוד מעניין.  פונים אלי ראשי רשויות בישובים שונים ובאמת יש מצוקה אמיתית של מוסדות ציבור, בעיקר בישובים החדשים. דיבר אתי ראש עיריית מודיעין. יש מצוקה. אם יש אפשרות לסייע להם, אני רוצה לראות את הרשימה.

חיים אורון:

זה הנגב והגליל.

היו"ר משה גפני:

מהנגב והגליל פונים אלי יותר מאשר ממרכז הארץ. 


אנחנו מצביעים.

ה צ ב ע ה

פניות מספר 510 ו-511 – אושרו פה אחד


מה מספר הפנייה לגבי התגמולים לנכים? אתם הולכים לגרום לי עכשיו שאני לא אאשר את התגמולים לנכים, סכום של 15 אלף שקלים?

פנייה מספר 520 – תגמולים לנכים

אנחנו מצביעים.

ה צ ב ע ה

פנייה מספר 520 – אושרה פה אחד

אלכס מילר:

אני מבקש רביזיה.

היו"ר משה גפני:

על מה רביזיה?

אלכס מילר:

על מה שנפל.

חיים אורון:

תתנהגו בכבוד אתנו ותעשו את זה בישיבה הבאה. כשאני רוצה להפיל, אתה לא מביא את זה באותה ישיבה.

אלכס מילר:

אני לא מפיל אלא מגיש רביזיה.

היו"ר משה גפני:

אלכס, אתה מבקש רביזיה? תישאר רביזיה. יש לי בקשה. הם היו כאן כל הישיבה, הם אופוזיציה, אני לא מצביע עכשיו על הרביזיה.

ציון פיניאן:

תגיד לו מה מספר הפנייה.

טמיר כהן:


פנייה מספר 445.

היו"ר משה גפני:


תודה רבה. הישיבה נעולה.

הישיבה ננעלה בשעה 12:50

